IZVEDBENI SKLEP KOMISIJE (EU) 2019/1771

z dne 23. oktobra 2019

o spremembi Sklepa 2011/163/EU o odobritvi načrtov, ki so jih predložili Združeno kraljestvo Velika Britanija in Severna Irska ter njegova kronska odvisna ozemlja v skladu s členom 29 Direktive Sveta 96/23/ES

(notificirano pod dokumentarno številko C(2019) 7641)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) Direktive,

ob upoštevanju naslednjega:

(1) Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji (PEU). Evropski svet je 11. aprila 2019 v dogovoru z Združenim kraljestvom sprejel Sklep (EU) 2019/584 (2), s katerim se podaljša obdobje na podlagi člena 50(3) PEU. V skladu z navedenim sklepom se je obdobje iz člena 50(3) PEU dodatno podaljšalo do 31. oktobra 2019. Pravo Unije se zato od 1. novembra 2019 (v nadaljnjem besedilu: datum izstopa) za Združeno kraljestvo in v njem ne bo več uporabljalo.

(2) Člen 29 Direktive 96/23/ES zahteva, da tretje države, iz katerih je državam članicam dovoljen uvoz živali in živalskih proizvodov, zajetih z navedeno direktivo, predložijo načrte spremljanja ostankov, ki zagotavljajo potrebna jamstva (v nadaljnjem besedilu: načrti). Navedeni načrti bi morali zajemati vsaj skupine ostankov in snovi iz Priloge I k navedeni direktivi.

(3) S Sklepom Komisije 2011/163/EU (3) so bili odobreni načrti, ki so jih predložile nekatere tretje države v zvezi z določenimi živalmi in živalskimi proizvodi iz Priloge k navedenemu sklepu.

(4) Združeno kraljestvo Velika Britanija in Severna Irska je Komisiji za navedeno državo predložilo načrte za govedo, ovce/koze, prašiče, enoprste kopitarje, perutnino, akvakulturo, mleko, jajca, kunce, prostoživečo divjad, gojeno divjad in med, za svoja kronska odvisna ozemlja pa za nekatere od navedenih proizvodov. Navedeni načrti zadostujejo kot jamstvo in bi jih bilo treba odobriti.

(5) Za preprečitev motenj v trgovini po datumu izstopa bi bilo zato treba Združeno kraljestvo Velika Britanija in Severna Irska ter njegova kronska odvisna ozemlja vključiti na seznam tretjih držav iz Sklepa 2011/163/EU, za katere so načrti za zadevne proizvode odobreni. Prilogo k Sklepu 2011/163/EU bi bilo zato treba ustrezno spremeniti.

(6) Ta sklep bi se moral uporabljati od 1. novembra 2019, razen če se za Združeno kraljestvo Velika Britanija in Severna Irska in v njem na navedeni datum še naprej uporablja pravo Unije.

(7) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Priloga k Sklepu 2011/163/EU se spremeni v skladu s Prilogo k temu sklepu.

Člen 2 Ta sklep se uporablja od 1. novembra 2019. Vendar se ne uporablja, če se za Združeno kraljestvo Velika Britanija in Severna Irska in v njem na navedeni datum še naprej uporablja pravo Unije.

Člen 3 Ta sklep je naslovljen na države članice.

V Bruslju, 23. oktobra 2019 Za Komisijo Vytenis ANDRIUKAITIS Član Komisije

(1) UL L 125, 23.5.1996, str. 10.

(2) Sklep Evropskega sveta (EU) 2019/584, sprejet v dogovoru z Združenim kraljestvom, z dne 11. aprila 2019 o podaljšanju obdobja na podlagi člena 50(3) PEU (UL L 101, 11.4.2019, str. 1).

(3) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).